‘સાચી વાત છે તમારી…’ નીલાબેને પ્રત્યુતર આપ્યો. દિવસો વીતતા જતાં હતા. પૂરો એક મહિનો વીતી ચૂકયો હતો – દેવલીને આવ્યાને. એક મહિનામાં તો દેવલી દૂધમાં સાકર ભળે તેમ ભળી ગઈ હતી. ઝાડુ-પોતાં, વાસણ ઘરની સફાઈ, અનાજ સાફ કરવાનું, દળવાનું, વસ્તુ-શાકભાજી લઈ આવવાનું આ બધું જ કામ તે કરી લેતી. નટખટ નાદાન, રમતિયાળ દેવલીને આટલી એવી કુમળી વયે તે કોઈના ઘરે કામવાળી બનીને આવી છે તે સમજણ તો કયાંથી હોય ? એટલે ઘણીવાર તો તે કામ પડતું મૂકીને બિલ્ડીંગના બાળકો સાથે રમવા દોડી જતી. આવા વર્તનથી નીલાબેન ચિડાતા પણ યોગેનભાઈ મનમાં ને મનમાં ખુશ થતાં હતાં. પહેલા નીલા સાવ ચૂપચાપ રહેતી હતી જયારે હવે દેવલીના આવવાથી આખો દિવસ તે વ્યસ્ત થઈ ગયા હતા.